Vi kaster sølv på gaden

Prinsessedrømme kan blive til virkelighed med den nye sølvkollektion fra blicherfuglsang

Sommeren går på hæld, men hos blicherfuglsang blomstrer vi videre. Efteråret 2009 byder på nye spændende kreationer fra blicherfuglsangs kreative designerduo, der kombinerer det bedste fra to verdener, når klassisk guldsmedekunst udfordres, og grænsen mellem kunst og smykkedesign ophæves.

Gennem legende fortolkninger af klassiske former er efterårets sølvkollektion blevet til. I en rus af glimmer og glitter er opstået yderst feminine og romantiske smykker, der ikke fornægter sit klassiske ophav, men i et rustikt udtryk forener det klassiske og stilrene med det modige i kombinationer af store zirkoner og stene og hamret sølv som fx en klassisk prinsessering som vist til 490,-.

Blicherfuglsang henvender sig til den design- og kvalitetsbevidste kvinde, der vil understrege sin personlighed med iøjnefaldende smykker. Med den nye serie rammer blicherfuglsang et noget bredere publikum end vanligt. Priser fra 450,-.

Om blicherfuglsang
Det kunstneriske univers er baseret på guldsmed Tom Blicher og smykkekunstner Gitte Fuglsangs talenter for unik formgivning. Kendetegnende for blicherfuglsangs designs er de skulpturelle, ekspressive formationer kombineret med klassiske detaljer i rå og modig fortolkning. Med vanlig kompromisløst blik for kvalitet præsenterer blicherfuglsang nu sølv efterårskollektionen 2009.

Kontakt
For yderligere informationer eller interview kontakt venligst direktør Malene Hansen, Matogi Group A/S +45 7020 8122 eller se www.blicherfuglsang.dk 

